**Az önkéntes nyugdíjpénztárak rendkívüli adatszolgáltatására vonatkozó részletes kitöltési előírások**

**70I Ingatlancélú kiegészítő szolgáltatások igénybevétele**

**A tábla kitöltése**

Egy tárgyidőszakban az a szolgáltatási kérelem (igénybejelentés) jelentendő a táblázatban, ami a beérkezést követően a pénztár rendszerében rögzítésre került. Azt a kifizetést kell a tárgyidőszakban szerepeltetni, amelyik teljesítése végbement, a tag egyéni számlájáról a jogszerűen kifizethető összeg kiutalása megtörtént.

**A tábla oszlopai**

*1. oszlop: Igénylést benyújtó pénztártagok száma (fő)*

Ebben az oszlopban minden igénybejelentést benyújtó pénztártagot egy főnek kell tekinteni, függetlenül attól, hogy az igénybejelentés a házastárs, a gyermek tulajdonrészéhez kötődik, vagy saját nevében történik.

*2. oszlop: Benyújtott igények száma (db)*

Minden egyes szolgáltatásigénylési kérelem egy darabnak számít. Például, ha három pénztártag egy tárgyidőszakban öt igényt nyújt be, akkor ebben az oszlopban ötöt kell feltüntetni.

*3. oszlop: Igényelt összeg (ezer forint)*

A pénztárhoz benyújtott kifizetés iránti kérelemben a pénztártag által feltüntetett összeget kell jelenteni, azzal, hogy a tag által a kérelemben feltüntetett összegből legfeljebb a 2024. szeptember 30-i egyéni számla egyenlegének megfelelő összeg jelenthető le. Például, amennyiben egy pénztártag 2024. szeptember 30-i egyéni számla egyenlege 3 millió forint, azonban 4 millió forintról nyújt be számlát és az igényét is erre az összegre jelenti be, a Pénztár ez esetben is csak a 3 millió forintot jelentheti ebben az oszlopban. Ugyanennél a példánál maradva, amennyiben a tag második igényként nyújt be egy ugyanekkora összegű számlát és már történt részére 500 ezer forintos kifizetés, akkor a Pénztár 2,5 millió forintot jelenthet ebben az oszlopban.

*4. oszlop: Szolgáltatásban részesült pénztártagok száma (fő)*

Itt azon pénztártagok számát kell megadni, akik által benyújtott igénylések a jogszabályi feltételeknek maradéktalanul megfelelnek és az egyéni számla egyenlegük terhére a jogszerűen kifizethető összeg maradéktalanul kiutalásra került.

*5. oszlop: Teljesített igények száma (db)*

Minden egyes olyan szolgáltatásigénylési kérelem, ami a jogszabályi feltételeknek maradéktalanul megfelelt és az abban igényelt, jogszerűen kifizethető összeg az egyéni számla egyenleg terhére maradéktalanul kiutalásra került.

*6. oszlop: Kiutalt összeg (ezer forint)*

Ebben az oszlopban kell kimutatni az ingatlancélú kiegészítő szolgáltatásra ténylegesen kiutalt összeget, amivel a pénztártag egyéni számlája megterhelésre került.

**A tábla sorai**

*70I101 70I10 sorból: A pénztár alapszabálya alapján tagdíjat nem fizetőnek minősített tagok igényei*

Itt kell kimutatni az összesen sorból azokat a pénztár által az alapszabálya rendelkezései szerint nemfizetőnek minősített tagokat, akik ingatlancélú kiegészítő szolgáltatást igényeltek. Azon pénztáraknál, amelyek az év végével vizsgálják felül a tagi állományukat és állapítják meg a nem fizetőnek minősített tagok számát, ezen a soron az utolsó év végi nem fizetői állományt kell alapul venni.

*70I1021 70I10 sorból: Tőkekifizetés*

Itt kell kimutatni az összesen sorból a tárgyidőszakban teljesített, az egyéni számla tőkerészét terhelő kifizetések összegét.

*70I1022 70I10 sorból: Hozamkifizetés*

Itt kell kimutatni az összesen sorból a tárgyidőszakban teljesített, az egyéni számla hozamrészét terhelő kifizetések összegét.

*70I11 Hiánypótlás alatt lévő támogatási igény*

Itt kell kimutatni azon pénztártagok számát, akiknek a benyújtott igényével kapcsolatban a Pénztár kérte valamely dokumentum, adat pótlását, és emiatt a tárgyidőszak utolsó napjáig még nem történt meg a kifizetés. A sorban feltüntetendő a hiánypótlással érintett igények száma és összege is.

*70I12 Visszautasított igények*

Itt kell kimutatni azon pénztártagok számát és az általuk benyújtott, de a tárgyidőszakban visszautasított szolgáltatási igényeket és összegeket, melyek nem felelnek meg az Öpt. 74.§-ban felsorolt nyugdíjpénztári kiegészítő szolgáltatás feltételeinek. Azon igényeket is itt kell kimutatni, melyek benyújtást követően nem végződnek pénzügyi teljesítéssel. A részben teljesíthető igényeket nem kell itt jelenteni.

*70I13 Első alkalommal igényelt ingatlancélú kiegészítő szolgáltatás*

Itt kell kimutatni a 2025. év során első alkalommal ingatlancélú szolgáltatási igénylést benyújtó pénztártagok számát, az igényelt összeget, az első alkalommal ingatlancélú kifizetésben részesült pénztártagok számát és a kifizetett összeget. Minden olyan igénylést egy alkalomnak kell tekinteni, amelyik igénylés végén pénzügyi teljesítés történik.

*70I14 Második alkalommal igényelt ingatlancélú kiegészítő szolgáltatás*

Itt kell kimutatni a 2025. év során második alkalommal igénylést benyújtó pénztártagok számát, az igényelt összeget, a második alkalommal ingatlancélú kifizetésben részesült pénztártagok számát és a kifizetett összeget. Minden olyan igénylést egy alkalomnak kell tekinteni, amelyik igénylés végén pénzügyi teljesítés történik.

*70I15 Harmadik alkalommal igényelt ingatlancélú kiegészítő szolgáltatás*

Itt kell kimutatni a 2025. év során harmadik alkalommal igénylést benyújtó pénztártagok számát, az igényelt összeget, a harmadik alkalommal ingatlancélú kifizetésben részesült pénztártagok számát és a kifizetett összeget. Minden olyan igénylést egy alkalomnak kell tekinteni, amelyik igénylés végén pénzügyi teljesítés történik.